b'\n_START_ARTICLE_\nJuhani Forsberg\n_START_PARAGRAPH_\nKaarle Juhani Forsberg (s. 8. kes\xc3\xa4kuuta 1939 Pyh\xc3\xa4j\xc3\xa4rvi Vpl) on el\xc3\xa4kkeell\xc3\xa4 oleva Suomen evankelis-luterilaisen kirkon pappi ja Kirkon ulkoasiain osaston teologisten asioiden sihteeri.\n_START_SECTION_\nKoulutus ja ty\xc3\xb6ura\n_START_PARAGRAPH_\nJuhani Forsberg suoritti ylioppilastutkinnon Lauttakyl\xc3\xa4n yhteiskoulussa 1958, valmistui Helsingin yliopistosta teologian kandidaatiksi 1963, v\xc3\xa4itteli tohtoriksi 1985 ja nimitettiin Helsingin yliopiston ekumeniikan dosentiksi 1985._NEWLINE_Forsberg toimi papiksivihkimisen j\xc3\xa4lkeen (1963) jonkin aikaa seurakuntapappina Helsingiss\xc3\xa4 ja Espoossa. Huomattavimman uransa h\xc3\xa4n on tehnyt Helsingin yliopiston pitk\xc3\xa4aikaisena ekumeniikan assistenttina 1966-1990 ja kirkon ulkoasiain osaston teologisten asioiden sihteerin\xc3\xa4 vuodesta 1994 el\xc3\xa4kkeelle j\xc3\xa4\xc3\xa4miseens\xc3\xa4 saakka 2002. V\xc3\xa4liajan h\xc3\xa4n toimi Suomen l\xc3\xa4hetysseuran l\xc3\xa4hetysteologina._NEWLINE_Forsberg oli Suomen Jerusalemin instituutin s\xc3\xa4\xc3\xa4ti\xc3\xb6n hallituksen j\xc3\xa4sen vuodesta 1994 sek\xc3\xa4 Luterilaisen maailmanliiton neuvoston ja sen teologisen tutkimuskomitean j\xc3\xa4sen 1990-1997._NEWLINE_Forsberg on keskeinen henkil\xc3\xb6 Suomen evankelis-luterilaisen kirkon oppineuvottelujen valmistelijana. H\xc3\xa4nell\xc3\xa4 oli merkitt\xc3\xa4v\xc3\xa4 rooli valmisteltaessa Pohjoismaiden luterilaisten kirkkojen ja Britteinsaarten anglikaanisten kirkkojen yhteist\xc3\xa4 Porvoon sopimusta, joka loi kirkkojen v\xc3\xa4lille merkitt\xc3\xa4v\xc3\xa4n teologisen yhteisymm\xc3\xa4rryksen kirkon j\xc3\xa4senyydest\xc3\xa4, opista ja kirkon hengellisest\xc3\xa4 virasta. Sopimuksen my\xc3\xb6t\xc3\xa4 kirkot tunnustavat toistensa pappisviran, ja kirkkojen j\xc3\xa4senet p\xc3\xa4\xc3\xa4sev\xc3\xa4t vastavuoroisesti osallistumaan seurakuntien toimintaan samoilla edellytyksill\xc3\xa4 kuin niiden omat j\xc3\xa4senet._NEWLINE_Toiminnastaan Porvoon kirkkoyhteis\xc3\xb6n ja anglikaanisen kirkon hyv\xc3\xa4ksi kuningatar Elisabet II kutsui Juhani Forsbergin Brittil\xc3\xa4isen imperiumin ritarikunnan kunniaj\xc3\xa4seneksi (Member of the Order of the British Empire, MBE) 2003._NEWLINE_Suomen evankelisluterilaisen kirkon nykyisess\xc3\xa4, vuonna 1986 k\xc3\xa4ytt\xc3\xb6\xc3\xb6n otetussa virsikirjassa on kaksi Forsbergin vuosina 1967-1968 kirjoittamaa virtt\xc3\xa4. Tiell\xc3\xa4 ken vaeltaa, joka tunnetaan my\xc3\xb6s nimell\xc3\xa4 Adventtilaulu, on nyt virsi nro 15, ja Nouskaamme vuorelle korkeimmalle virsi nro 515. Forsberg kirjoitti molemmat virret Israelissa oppimiinsa s\xc3\xa4velmiin, joita h\xc3\xa4n luuli sik\xc3\xa4l\xc3\xa4isiksi kansanlauluiksi. My\xc3\xb6hemmin on kuitenkin ilmennyt, ett\xc3\xa4 Adventtilauluun otetun melodian oli s\xc3\xa4velt\xc3\xa4nyt Yossif Hadar._NEWLINE_Sotilasarvoltaan Forsberg on v\xc3\xa4nrikki. Juhani Forsbergin puoliso on kirkkoherra (emerita) Silja Forsberg, ja heill\xc3\xa4 on kaksi lasta.'